Enebolig med svømmebasseng selges for 500.000 etter 17 års krangel med kommunen
– Det er ikke lite bitterhet som sitter igjen når jeg nå ser huset for salg, sier Alf Eikevik. Alf Eikevik bor fortsatt i Kollåsen 54 i Åsane sammen med konen, men vet ikke hvor lenge det blir.  Eneboligen med digert svømmebasseng er nå lagt ut for tvangssalg etter en 17 år lang konflikt med Bergen kommune.  Vil koste seks millioner å rive bassenget Onsdag ble den meget spesielle boligannonsen lagt ut på Finn. Prisen for eiendommen er satt til 500.000 kroner. Med på kjøpet følger en kostnad på seks millioner kroner for riving av utendørsbassenget foran huset. Advokat Jan Olav Andersen er ansvarlig for tvangssalget. Han forteller at det foreligger et rettskraftig rivingsvedtak fra Hordaland tingrett. – Etter befaring på eiendommen ble det satt en takst på 5,8 millioner kroner. Det har ikke vært så lett å finne noen fornuftig pris når det vil koste seks millioner å rive bassenget, sier Andersen. – Telefonen har ikke stått stille Et annet forhold kjøper må ta med i regnestykket, er at det påløper en tvangsmulkt på 800 kroner dagen dersom rivingsvedtaket ikke blir oppfylt. – Det er en meget spesiell situasjon. Jeg har aldri vært med på noe liknende, sier Andersen, som jevnlig blir hyret inn til å foreta tvangssalg. Telefonen har ikke stått stille hos advokaten etter at annonsen ble publisert. Han har hatt mer enn 30 interessenter, mange av dem førstegangskjøpere, som er nysgjerrige på eiendommen. Tre måneder på å flytte ut – Jeg har ikke satt opp noe visning ennå, men det blir neste steg. Regelen er slik at eierne må flytte ut senest tre måneder etter at det foreligger et bud stadfestet av tingretten, sier Andersen. Saken har tidligere vært omtalt i Bergens Tidende. 1. september 2021 ble podkasten «Hva skjedde?» publisert.  Her forteller Alf Eikevik om kampen han har kjempet for å kunne beholde eneboligen i Åsane, og hvor firkantet han mener kommunen har opptrådt i saken. – Beordret stopp etter naboklage Eikeviks kortversjon er at han i 2006 først møtte personlig hos kommunen for å levere byggesøknaden. Han ble så bedt om å sende utfyllende opplysninger, innhente uttalelse fra vann- og avløpsetaten og sende nabovarsel. Dette ble gjort. – Jeg var i god tro og hørte ikke noe fra kommunen før to år senere. Da ble byggearbeidene beordret stoppet etter at det hadde kommet inn en naboklage, sier Eikevik. Siden har Eikevik fått dagmulkter fra kommunen som han i dag anslår til å være på et par millioner kroner.  Startet bygging uten tillatelse Det er plan- og bygningsetaten i Bergen kommune som gjennom 17 år har hatt saken gående med Eikevik. Ulf Sæterdal er avdelingssjef i juss- og tilsynsavdelingen. Han skriver i en e-post at det fra kommunens side er lagt til grunn at byggingen er startet uten godkjenning.  – Dette standpunktet er også stadfestet av statsforvalteren i Vestland gjennom klage på pålegg i saken, ifølge Sæterdal. I ettertid er det søkt om godkjenning av tiltaket. – Disse søknadene er avslått. Klager har ikke ført frem verken hos kommunen eller statsforvalteren, skriver han videre. Har ikke betalt tvangsmulkt Hovedutfordringen i saken har, ifølge Sæterdal, hele tiden vært å få rettet tiltaket som er i strid med plan- og bygningsloven.  – Retting kan skje gjennom tillatelse til tiltaket eller riving. Bakgrunn for tvangssalget er ubetalt tvangsmulkt som er et virkemiddel for å motivere retting av tiltaket. Sæterdal mener det er gitt rikelig tid til å innrette seg etter pålegg i saken før tvangsmulkt begynte å løpe. – Null tillit til kommunen  Det er ikke lite bitterhet som sitter igjen når jeg nå ser huset for salg, sier Alf Eikevik. – Nå blir vi satt på gaten. Noen annen løsning er ikke i sikte. Vi må ha hjelp fra familie rundt oss for å få tak over hodet. Samtidig sitter jeg ruinert tilbake, sier Eikevik. Når saken er over, vil han og konen flytte fra Bergen. – Jeg har null tillit til en kommune som behandler innbyggere på denne måten. Se bare på de mange sakene om bygging i strandsonen der papirer har forsvunnet fra kommunens arkiver, sier han. Det samme mener han har skjedd med hans egen søknad. – Jeg er blitt fortalt at jeg har tatt meg til rette og ikke har levert noe søknad. Søknad er levert. Jeg var så godt som ferdig med bassenget da stoppordren kom, sier Eikevik. Han er klar på at han aldri hadde gått i gang med byggingen av et svømmebasseng om han hadde visst hvilke problemer han skulle støte på.
Alf Eikeviks enebolig i Åsane skal tvangsselges etter en 17 år lang konflikt med Bergen kommune.  Det spesielle med boligen er et utendørsbasseng bygget uten tillatelse. Det foreligger et rettskraftig rivingsvedtak fra Hordaland tingrett.  Eikevik har kjempet for å beholde eneboligen i Åsane, og mener kommunen har opptrådt firkantet. Eiendommen er nå lagt ut for salg til 500.000 kroner, men kjøper vil måtte betale seks millioner kroner for å fjerne bassenget. 